**cineva**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cineva mă așteaptă la capătul drumului

sapă o gaură pentru mine în cer

uneori cu mâinile sângerânde

se oprește în rugă

iertarea e o stâncă crescută din piept

pășesc pe întrebări ascuțite

tălpile mele sunt un strigăt fără ecou

trecutul în urma mea

e o statuie de sare

dacă aș putea plânge s-ar topi

noaptea câte un înger albastru

sapă cu aripile lângă mâinile încă

sângerânde

mai repede

mai repede

parcă raiul ar avea rezervare

la ultimul avion din această veșnicie

mie nu-mi spune nimeni nimic

zilele însă parcă sunt tot mai subțiri

merg

cu fiecare pas liniștea mă cuprinde

nu mai întreb și nu mă mai mir

toate sunt exact cum trebuie să fie

iubita îmi cântă un cântec de leagăn

fiul meu are rădăcinile

chiar în inima mea

cineva sapă

sapă lumina

știu cine e

dar încă nu sunt pregătit

să -mi îmbrățișez mama

sunt propriul meu miracol